Fem toppmedlemmer i kjent hackergruppe arrestert
Myndighetene skal ha fått bevis fra gruppens leder, Hector Xavier «Sabu» Monsegur, som har jobbet for FBI siden august i fjor. Politiet slo til mot to menn i Storbritannia, to menn i Irland og en mann i Chicago i USA, skriver Fox News. - Dette er et knusende slag mot organisasjonen. Vi kapper hodet av LulzSec, sier en FBI-talsmann til TV-kanalen. Fire av de fem mennene er siktet for sammensvergelse. - De tok «Sabu» og han ble arrestert i all hemmelighet, og jobber nå for FBI, sier en kilde til Fox News. LulzSec er en løs avgrening av gruppen Anonymous, og skal ifølge Fox News ha gjort skader for milliarder av dollar mot myndigheter, internasjonale banker og selskaper. De to mennene som ble pågrepet i London har blitt identifisert som Ryan «Kayla» Ackroyd og Jake «Topiary» Davis. Darren «pwnsauce» Martyn og Donncha «palladium» O'Cearrbhail ble pågrepet i Irland, og Jeremy «Anarchaos» Hammond arrestert i Chicago. FBI mistenker at Hammond tilhører Anonymous og står bak angrepet på det amerikanske sikkerhetsselskapet Stratfor i desember, da millioner med e-poster ble stjålet og publisert på Wikileaks. De andre mennene skal tilhøre LulzSec, som står bak angrep på blant annet CIA, FBI og Sony.
Tirsdag morgen slo agenter på to kontinenter til mot fem menn som mistenkes å være blant toppmedlemmene i hackergruppen LulzSec.